Εγκρίθηκε το ψήφισμα στο ΣΑ για ζώνη απαγόρευσης πτήσεων πάνω απ' τη Λιβύη
ΗΠΑ, Ιταλία, Καναδάς δρομολογούν σχέδια για εφαρμογή του μέτρου
Με 10 ψήφους υπέρ και 5 αποχές, το Συμβούλιο Ασφάλειας των ΗΕ ενέκρινε ψήφισμα που εξουσιοδοτεί την δημιουργία ζώνης απαγόρευσης πτήσεων πάνω απ’ τη Λιβύη, δημιουργώντας προϋποθέσεις για ενδεχόμενη στρατιωτική αντιπαράθεση της Τρίπολης με τη Δύση. Τα 5 μέλη του Συμβουλίου που απείχαν απ’ την ψηφοφορία ήταν η Βραζιλία, η Κίνα, η Γερμανία, η Ινδία και η Ρωσία. Το ψήφισμα εξουσιοδοτεί τα μέλη των ΗΕ να λάβουν «κάθε δυνατό μέτρο» για την προστασία των αμάχων, συμπεριλαμβανομένης και της απαγόρευσης κάθε είδους πτήσης πάνω απ’ τη Λιβύη. Το ψήφισμα εκφράζει επίσης σοβαρές ανησυχίες για την επιδείνωση της κατάστασης στη Λιβύη και ζητά την άμεση κατάπαυση του πυρός και τον τερματισμό κάθε είδους βίας σε βάρος αμάχων. Η Πρέσβης των ΗΠΑ στα ΗΕ, Σούζαν Ράις, δήλωσε ότι ο Μοαμάρ Γκαντάφι έχει χάσει κάθε αξιοπιστία και δεν υπάρχει καμία δικαιολογία για την παραμονή του στην εξουσία. Οι ΗΠΑ έχουν ήδη δρομολογήσει σχέδια για την εφαρμογή της ζώνης απαγόρευσης πτήσεων και η Ιταλία προσφέρει την αεροπορική βάση Σιγκονέλλα στην Σικελία, ενώ ο Καναδάς ανακοίνωσε ότι θα στείλει 6 μαχητικά αεροσκάφη στη περιοχή. Ο Γάλλος Πρωθυπουργός, Φρανσουά Φιγιόν, δήλωσε ότι η κυβέρνηση του υποστηρίζει την λήψη στρατιωτικών μέτρων σε βάρος της Λιβύης το συντομότερο δυνατόν. Στο μεταξύ, χιλιάδες κόσμος που βγήκε στους δρόμους στο προπύργιο των ανταρτών στη Βεγγάζη, καλωσόρισε το ψήφισμα των ΗΕ με ζητωκραυγές, πανηγυρικούς πυροβολισμούς στον αέρα και πυροτεχνήματα. Πάντως ο Μοαμάρ Γκαντάφι έχει προειδοποιήσει τους αντάρτες να παραδοθούν, αλλιώς θα αντιμετωπίσουν άμεση επίθεση και απέρριψε το ψήφισμα σαν άχρηστο. Αλλά ο αναπληρωτής Υπουργός Εξωτερικών της Λιβύης, Χαλίντ Καΐμ, δήλωσε ότι η χώρα του θα αντιδράσει «εποικοδομητικά» στο ψήφισμα και είναι διατεθειμένη να εγγυηθεί την προστασία των αμάχων.